Skaars kwagga op wynplaas geboreDie ses weke oue kwagga is op 14 Desember by die Vergelegen-landgoed gebore. (Foto: Verskaf) Die Vergelegen-wynlandgoed naby Somerset-Wes is verheug oor die geboorte van ŉ skaars kwagga – ŉ subspesie van die sebra – op dié landgoed. Die ses weke oue nuweling, wat Rau gedoop is, se geslag is nog nie bevestig nie. Die kwagga se geboorte word as ŉ mylpaal bestempel in ŉ bewaringsprogram wat al in 1987 van stapel gestuur is. As deel van dié program wou natuurbewaarders ŉ dier teel wat so na aan die kwagga is as moontlik. “Die kwagga is in die tweede helfte van die 19de eeu tot so ŉ mate gejag dat die spesie uitgesterf het, en die laaste bekende kwaggamerrie is in 1883 in ŉ dieretuin in Amsterdam dood,” het die landgoed Dinsdag gesê. Die ses weke oue kwagga is op 14 Desember by die Vergelegen-landgoed gebore. (Foto: Verskaf) Die jong Vergelegen-vul is op 14 Desember gebore ná ’n dratyd van 12 maande. Die nuweling is toegelaat om ongestoord met die ander sewe kwaggas op die landgoed te meng. “Hierdie jongeling kom baie ontspanne voor en is as deel van die trop aanvaar,” het Eben Olderwagen, omgewingsprojekbestuurder op die 323 jaar oue landgoed, gesê. Olderwagen sê die kwagga het die afgelope maand sowat 15 cm gegroei en suig nog aan sy ma. Die dier is ook opgemerk waar dit aan lusern peusel. Die kwagga is korter en stewiger as die sogenaamde suidelike vlakte- sebras, en het ŉ ligbruin vel met swart merke. Dié diere het gewoonlik ook net strepe op die kop, nek en voorste gedeelte van hul lywe. Die ses weke oue kwagga is op 14 Desember by die Vergelegen-landgoed gebore. (Foto: Verskaf) Besoekers het die geleentheid om die kwagga te sien deur plek op die landgoed se begeleide wildritte te bespreek. Dit neem besoekers deur die Vergelegen-natuurreservaat, met moontlike waarnemings van die landgoed se Nguni-beeste, bontebokke, kwaggas en vyf elande. Vergelegen is in een van die rykste blomstreke ter wêreld geleë en het in 2018 ŉ 14-jaar lange privaat gefinansierde skoonmaakprogram van uitheemse plante voltooi. Sowat 2 200 ha is skoongemaak, waarvan 1 900 ha tot ’n natuurreservaat met dieselfde status as die Krugerwildtuin verklaar is. Die bestuur by Vergelegen beplan om voort te gaan met die bekendstelling van spesies wat histories natuurlik in die omgewing voorgekom het.